Broj: 711-I-427-M-29/22-02-17

Zagreb, 27. siječnja 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva, te Davorina Ivanjeka, Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI/21), **na zahtjev obveznice Ane Rapo, direktorice trgovačkog društva Komunalac d.o.o. Korenica i trgovačkog društva Vodovod Korenica d.o.o.,** za davanjem mišljenja Povjerenstva, na 156. sjednici, održanoj 27. siječnja 2022., daje sljedeće:

**MIŠLJENJE**

1. **Sukladno članku 18. stavku 1. ZSSI/21-a Ana Rapo, direktorica trgovačkih društava Komunalac d.o.o. Korenica i Vodovod Korenica d.o.o. u vlasništvu Općine Plitvička Jezera, povodom kojih funkcija je obveznica u smislu članka 3. stavka 1. podstavka 40. ZSSI/21-a, ne smije istodobno obavljati dvije navedene javne dužnosti.**
2. **Na temelju članka 8. stavka 1. ZSSI/21-a upućuje se obveznicu da u roku od 60 dana od dana stupanja ZSSI/21-a na snagu razriješi situaciju istodobnog obnašanja javnih dužnosti.**

Obrazloženje

Zahtjev za davanjem mišljenja Povjerenstva podnijela je Ana Rapo, direktorica Komunalac d.o.o. Korenica i trgovačkog društva Vodovod Korenica d.o.o. U knjigama ulazne pošte Povjerenstva zahtjev je zaprimljen 20. siječnja 2022. pod poslovnim brojem 711-U-771-M-29/22-01-1, povodom kojeg se vodi predmet broj M-29/22.

Člankom 3. stavkom 1. podstavkom 40. ZSSI/21-a, propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio te predsjednici i članovi uprava trgovačkih društava koji su u većinskom vlasništvu trgovačkih društava u kojima većinski udio ima jedinica lokalne i područne (regionalne) samouprave obveznici u smislu Zakona.

Uvidom u podatke sudskog registra nadležnog Trgovačkog suda u Rijeci, utvrđeno je da Ana Rapo obnaša dužnost direktorice trgovačkog društva Komunalac d.o.o. Korenica, kojem je osnivač Općina Plitvička Jezera, kao i direktorice trgovačkog društva Vodovod Korenica d.o.o., kojem je osnivač Općina Plitvička Jezera, stoga je Ana Rapo povodom obnašanja navedenih dužnosti dužna postupati sukladno odredbama ZSSI/21-a.

Člankom 8. stavkom 3. i 4 ZSSI/21-a propisano je da su dužnosnici u slučaju dvojbe predstavlja li neko ponašanje povredu odredba Zakona, dužni zatražiti mišljenje Povjerenstva, koje će potom dati obrazloženo mišljenje u roku od 15 dana od dana primitka zahtjeva.

U podnesenom zahtjevu obveznica traži mišljenje treba li prije podnošenja imovinske kartice Povjerenstvu podnijeti zahtjev za otvaranjem korisničkog računa kao i može li istovremeno biti direktorica dvaju navedenih trgovačkih društava.

Zaključno napominje da će se, sukladno odredbama Uredbe o uslužnim područjima od 31. prosinca 2021., smanjiti broj trgovačkih društava koja obavljaju djelatnost vodoopskrbe, čime će se ujedno smanjiti i broj direktora istih društava, što se planira provesti do srpnja 2022.

Člankom 8. stavkom 1. ZSSI/21-a propisano je da je obveznik dužan urediti svoje privatne poslove kako bi se spriječio predvidljivi sukob interesa, u pravilu u roku od 60 dana od dana izbora ili imenovanja na javnu dužnost.

Člankom 18. stavkom 1. ZSSI/21-a propisano je da obveznici ne mogu biti članovi uprave ili upravnih odbora i nadzornih odbora trgovačkih društava, upravnih vijeća ustanova odnosno nadzornih odbora izvanproračunskih fondova niti mogu obavljati poslove upravljanja u poslovnim subjektima.

Iz zahtjeva za mišljenjem proizlazi da Ana Rapo obnaša dužnost direktorice u dva trgovačka društva, Komunalac d.o.o. Korenica i Vodovod Korenica d.o.o.,što je potvrđeno i uvidom u podatke nadležnog sudskog registra. Obzirom da je jedini imatelj udjela u navedenim trgovačkim društvima jedinica lokalne samouprave, Ana Rapo je povodom obnašanja obje od navedenih dužnosti obveznik u smislu odredbi ZSSI/21-a.

Obzirom da je člankom 18. stavkom 1. ZSSI/21-a obveznicima beziznimno zabranjeno za vrijeme obnašanja dužnosti da budu članovi uprave trgovačkog društva, neovisno o tome radi li se o trgovačkom društvu u vlasništvu tijela javne vlasti ili privatne osobe, Ana Rapo koja je obveznica povodom članstva u upravama obaju javnih trgovačkih društava ne smije istodobno biti direktorica trgovačkog društva Komunalac d.o.o. Korenica i trgovačkog društva Vodovod Korenica d.o.o.

Ukazuje se obveznici da je na temelju članka 8. stavka 1. ZSSI/21-a dužna u roku od 60 dana od dana stupanja ZSSI/21-a na snagu razriješiti situaciju istodobnog obnašanja dviju javnih dužnosti.

U pogledu podnošenja zahtjeva za otvaranjem korisničkog računa, Povjerenstvo obrazlaže da obveznici na propisanom obrascu podnose taj zahtjev, te da se, nakon što isti bude obrađen, na e-mail adresu navedenu u zahtjevu dostavlja poruka sa korisničkim imenom, putem kojeg obveznik podnosi imovinsku karticu. Podnošenje ovoga zahtjeva ne predstavlja zakonski propisanu obvezu, već se radi o predradnji kojom se stvaraju pretpostavke za podnošenje imovinske kartice i time za ispunjavanje obveze propisane člankom 10. ZSSI/21-a.

Detaljne upute vezane za podnošenje zahtjev za otvaranjem korisničkog računa dostupne su na internetskoj stranici Povjerenstva, na sljedećoj poveznici <https://www.sukobinteresa.hr/hr/user?current=node/104>.

Slijedom navedenog Povjerenstvo je dalo mišljenje kao što je navedeno u izreci ovoga akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Obveznici Ani Rapo, putem mail adrese
2. Objava na internetskoj stranici Povjerenstva
3. Pismohrana